CELEX: 32021D0215(01)
Language: bg
Date: 2015-11-27 00:00:00
Title: Решение на Комисията от 27 ноември 2015 година за изменение на Решение 2011/C 253/04 за създаване на експертна пазарна група по платежни системи с цел удължаване на неговия срок на действие 2021/C 52 I/01

15.2.2021   
               
               
                  BG
               
               
                  Официален вестник на Европейския съюз
               
               
                  CI 52/1
               
            
         РЕШЕНИЕ НА КОМИСИЯТА
         от 27 ноември 2015 година
         за изменение на Решение 2011/C 253/04 за създаване на експертна пазарна група по платежни системи с цел удължаване на неговия срок на действие
         (2021/C 52 I/01)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     С Решението от 29 август 2011 г. (1) Комисията създаде Експертна група по пазарите на платежни системи. Посоченото решение трябва да се прилага до 31 декември 2015 г. Експертната група има за цел да осигури на Комисията официална платформа, която дава възможност за структуриран обмен на мнения с участниците на пазара по въпроси, свързани с прилагането и тълкуването на Директивата относно платежните услуги (2007/64/ЕО) (2). Наскоро Директивата относно платежните услуги бе преразгледана (3). В тясна връзка с преразглеждането на Директивата относно платежните услуги на 29 април 2015 г. Парламентът и Съветът приеха Регламент (ЕС) 2015/751 на Европейския парламент и на Съвета относно обменните такси за платежни операции, свързани с карти (4). Освен това на пазара на платежни услуги се наблюдават ускорени нововъведения. В цяла Европа се предприемат различни инициативи за насърчаване и насочване на пазара към засилена стандартизация и повече нововъведения, примери за което са Групата на заинтересованите страни по отношение на картите и Съветът за малки плащания в евро. Поради предизвикателствата, произтичащи от тези промени, ще се запази необходимостта от официален форум за заинтересованите страни, който да дава възможност за структуриран обмен на мнения по въпросите, свързани с тези промени. Поради това е целесъобразно Експертната група по пазарите на платежни системи да продължи работата си още пет години.
                  
               
                     (2)
                  
                  
                     Поради това решението от 29 август 2011 г. следва да бъде съответно изменено,
                  
               РЕШИ:
         
            Член единствен
            
               1)   В член 4, параграф 5 от Решението от 29 август 2011 г. думите „четири години“ се заменят с думите „пет години“.
            
            
               2)   Член 5, параграф 7 се заменя със следното:
               
                  „Комисията публикува всички документи, свързани с дейностите, осъществявани от Групата (например дневния ред, протоколите от заседанията и представените от участниците материали), като я включва в Регистъра на експертните групи към Комисията и други подобни органи или като предоставя електронна препратка от този регистър към специален уебсайт, където се намира информацията. Следва да се предвидят изключения от задължението за публикуване в случаите, когато оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001.“
               
            
            
               3)   В член 8 от Решението от 29 август 2011 г. датата „31 декември 2015 г.“ се заменя с датата „31 декември 2020 г.“.
            
         
         
            Съставено в Брюксел на 27 ноември 2015 година.
            
               
                  За Комисията
               
               Jonathan HILL
               
                  Член на Комисията
               
            
         
         
            (1)  Решение на Комисията от 29 август 2011 г. за създаване на експертна пазарна група по платежни системи (OВ C 253, 30.8.2011 г., стр. 3).
         
            (2)  Директива 2007/64/ЕО на Европейския парламент и на Съвета от 13 ноември 2007 г. относно платежните услуги във вътрешния пазар, за изменение на директиви 97/7/ЕО, 2002/65/ЕО, 2005/60/ЕО и 2006/48/ЕО и за отмяна на Директива 97/5/ЕО (OB L 319, 5.12.2007 г., стр. 1).
         
            (3)  Директива (ЕС) 2015/2366 на Европейския парламент и на Съвета от 25 ноември 2015 година за платежните услуги във вътрешния пазар, за изменение на директиви 2002/65/ЕО, 2009/110/ЕО и 2013/36/ЕС и Регламент (ЕС) № 1093/2010 и за отмяна на Директива 2007/64/ЕО (OB L 337, 23.12.2015 г., стр. 35).
         
            (4)  OB L 123, 19.5.2015 г., стр. 1.